པར་ཁང་གི་རྒྱལ་རབས་རིམ་བྱོན་གྱིས་དར་རྒྱས་གོང་འཕེལ་བཏང་ཚུལ།བླ་ཆེན་ཀུན་དགའ་འཕྲིན་ལས་རྒྱ་མཚོ་ནས་ཡབ་རྗེའི་མཛད་པའི་འཕྲོ་མཐུད་དེ།བསྟན་འགྱུར་གྱི་མ་ཕྱི་སྔར་སྡེ་སྲིད་སངས་རྒྱས་རྒྱ་མཚོ་ནས་བཞེངས་པའི་འཕྱོང་རྒྱས་ཕྱིང་བ་སྟེག་རྩེའི་ཕོ་བྲང་དུ་ཞ་ལུ་གསེར་ཁང་གི་བསྟན་འགྱུར་གྱི་དཔེ་ལས་མཆེད་པའི་སེ་ར་དང་།འབྲས་སྤུངས།ར་ས་འཕྲུལ་སྣང་།འཕྱོང་རྒྱས་ལ་སོགས་པར་བཞུགས་པའི་ཕྱི་མོ་རྣམས་གཅིག་ཏུ་བསྡུས་ཐོགདེར་མ་བཞུགས་པ་གསར་འགྱུར་མདོ་སྔགས་རིག་གནས་ཀྱི་དཔེ་རྙིང་ཁུངས་བཙུན་གྲངས་བདུན་བརྒྱ་བརྒྱད་བཅུ་ཙམ་བསྣན་པས།འབོར་བསྡོམས་ཆོས་ཀྱི་རྣམ་གྲངས་བཞི་སྟོང་ཉིས་བརྒྱ་དགུ་བཅུ་ཙམ་བསགས་པར་གངས་ལྗོངས་ཀྱི་མཁས་ཚོགས་བསྡུས་ཏེ་ནན་ཞུས་བགྱིས།དེས་དཔེ་བྱས་ཏེ་ཀུན་མཁྱེན་སི་ཏུ་ཆོས་ཀྱི་འབྱུང་གནས་ཀྱིས་བཞེངས་པའི་དཔེ་དང་སྒ་ཨ་གཉན་དམ་པའི་རིགས་དབོན་གྱིས་བཞེངས་པའི་དཔེ།ཀརྨ་པའི་ཐུགས་དམ་རྟེན་བསྟན་པ་ཚེ་རིང་ལ་གནང་བའི་དཔེ་དང་།ཆོས་རྒྱལ་བསྟན་པ་ཚེ་རིང་གིས་བཞེངས་པའི་དཔེ་བཅས་དང་།གཞན་ཡང་བྱམས་ཆོས་སྡེ་ལྔ་སོགས་པར་མ་ཁུངས་དག་དང་གང་འབྱོར་རྣམས་བསྡུས་ནས་མ་དཔེ་བྱས་ཏེ།ཞུ་ཆེན་མ་ཧྰ་པཎྜི་ཏ་ཚུལ་ཁྲིམས་རིན་ཆེན་གྱིས་ཐུགས་རུས་ཆེན་པོ་བསྐྱེད་དེ་ཞུ་དག་ལན་མང་པོས་གཟབ་ནན་གྱི་ལན་གྲངས་དུ་མར་དཔྱད་བསྡུར་མཛད་རྗེས་ཡང་དུ་ཞུ་ཆེན་གྱིས་དག་ཐེར་མཛད་ནས་ཡིད་རྟོན་རུང་བའི་དཔེ་ལ།བྲིས་པ་མཁས་ཅན་རང་གི་ས་གནས་སུ་བཞུགས་པ་དང་།ས་གནས་གཞན་ན་གནས་པ་མང་པོ་གདན་འདྲེན་དང་ཞབས་ཏོག་ཞུས་ཤིང་།དེ་དག་གི་ནང་ནས་ཤིན་ཏུ་མཁས་པ་བརྒྱད་བཅུས་དབྱར་ངོ་གསུམ་དང་།ཡང་མི་གྲངས་ཉེར་ལྔས་དབྱར་ངོ་གཉིས་བཅས་ལོ་ལྔ་ཙམ་ནས་པར་གཞི་གྲུབ་པ་སྟེ་པར་རྐོས་ཤིན་ཏུ་བཟང་བོ་མི་ལྔ་བརྒྱས་ལོ་དྲུག་གི་ཁོངས་སུ་ལེགས་འགྲུབ་བྱུང་།པར་ཐོག་ནས་ཡང་ཞུ་དག་ལན་བཞི་བྱས་ཏེ་རབ་བྱུང་བཅུ་གཉིས་པའི་ཆུ་ཁྱི་ལོ་སྟེ་སྤྱི་ལོལོའི་གནམ་ལོ་གསར་ཚེས་ཤར་བ་ལ་བསྟན་འགྱུར་པོད་ཉིས་བརྒྱ་བཅུ་གསུམ་གྱི་ཤིང་པར་བརྐོས་ཟིན་ནས།འཛམ་གླིང་ཐོག་འགྲན་ཟླ་བྲལ་བའི་བཀའ་བསྟན་རིན་པོ་ཆེའི་གསུང་པར་ཡིད་རྟོན་ཆོག་པ་འདི་ཉིད་གྲུབ།